በድሬዳዋ ከተማ ቤት ለቤት በተደረገ ምርመራ 178 ሰዎች ተጠርጥረው ክትትል እየተደረገላቸው መሆኑ ተገለፀ
አዲስ አበባ፡- በድሬዳዋ ከተማ ቤት ለቤት በተደረገ ምርመራ 178 ሰዎች ተጠርጥረው ክትትል እየተደረገባቸው እንደሚገኝ የከተማው ጤና ቢሮ አስታወቀ። 
በድሬዳዋ ከተማ ጤና ቢሮ የህዝብ ግንኙነት አስተባባሪ ስንታየሁ ደበሳ በተለይ ለአዲስ ዘመን ጋዜጣ እንደተናገሩት፤ በደሬደዋ ከተማ የኮሮና ቫይረስ ሥርጭትን ለመቆጣጠር ከ90 ሺህ ቤቶች በላይ የቤት ለቤት ምርመራ ተከናውኗል። በተደረገው ምርመራም 178 ሰዎች የቫይረሱ ምልክት የሚመስሉ ነገር በማሳየታቸው ክትትል እየተደረገባቸው ይገኛል። ከ178 ሰዎች ውስጥ የተወሰኑትን ናሙና ተወስዶ ለምርመራ ተልዕኳል።
 ቤት ለቤት ምርመራ ሲደረግ የነዋሪዎቹን ሙቀት የመለካት ሥራ እንደሚከናወን የጠቀሱት ህዝብ ግንኙነቷ፤ ሙቀታቸው ከተለመደው በላይ የሆኑ ሰዎችን ተለይተው እንዲቆዩ እንደሚደረግ ተናግረዋል። በከተዋማ ለይቶ ማቆያ ከመጀመሩ በፊት የገቡ ሰዎች በመኖራቸው የቫይረሱ ሥርጭት አሁንም ድረስ ሥጋት መሆኑን አመልክተዋል። 
እንደ አስተባባሪዋ ገለፃ፤ በህክምና ማዕከል ውስጥ ምንም አይነት የቫይረሱ ታማሚ የለም። በቫይረሱ ተይዘው ከነበሩት ስድስቱ ከጅቡቲ መጥተው በለይቶ ማቆያ ውስጥ የነበሩ ናቸው። ወደ ድሬደዋ ከተማ መኪናዎች ሲገቡ የኬሚካል ርጭት ይካሄዳል። የመኪና ሹፌሮችና ረዳቶች የሙቀት ልኬት በማካሄድ ወደ ከተማዋ እንዲገቡም ይደረጋል።
በለይቶ ማቆያ ውስጥ ከጅቡቲ ተመላሽ የሆኑ ዜጎች እንደሚገኙ ያመለከቱት የህዝብ ግንኙነት አስተባባሪው፤ ናሙና በመላክ የማረጋገጥ ሥራ እየተከናወነ መሆኑን ጠቅሰዋል። በአሁን ወቅት የትራንስፖርት እንቅስቃሴው በመቆሙ ከጅቡቲ የሚመጣ ዜጋ አለመኖሩን ገልፀዋል።
በለይቶ ማቆያ ውስጥ የተወሰኑ ችግሮች የነበሩ መሆኑን በማስታወስ፤ በተለይ ከጅቡቲ የገቡ ስደተኞች ወጣቶች በመሆናቸው አስችግረው እንደነበር ተናግረዋል። ወጣቶቹ ስለ በሽታው ምንም አይነት ግንዛቤ ስላልነበራቸው ተሰባስበው የመጫወት ሁኔታ እንደነበር ጠቅሰዋል። በአሁን ወቅት የግንዛቤ ሥራዎች ተጠናክረው በመቀጠላቸው ችግሩ ሊፈታ መቻሉን አስረድተዋል።አዲስ ዘመን  ግንቦት 4/2012 መርድ ክፍሉ